Sunwolves skok so byna Hurricanes | Netwerk24
Sunwolves skok so byna Hurricanes
Deur Sportredaksie 19 April 2019 14:08
Die Hurricanes moes Vrydag lank spook om die Sunwolves in hul Superrugby-wedstryd in Tokio te tem.
TJ Perenara, skrumskakel en kaptein van die Hurricanes, draf deur vir een van sy span se drieë teen die Sunwolves. Foto: Getty Images
Die Nieu-Seelandse span was eindelik met 29-23 baas nadat hy met die rustyd nog met 10-23 agter was.
Die Hurricanes se regtervleuel, Wes Goosen, 'n Suid-Afrikaner van geboorte, het die besoekers se wendrie 11 minute voor die einde gedruk.
Dit was ook die eerste keer dat die Hurricanes, wie se dissiplinne vrot was, in die wedstryd voorgeloop het.
In die eerste helfte het dit nooit gelyk of die Hurricanes die knoop sou deurhak nie.
Semisi Masirewa op pad doellyn toe teen die Hurricanes. Regs is die haker Ricky Riccitelli, nog 'n Suid-Afrikaner van geboorte wat vir die span van Wellington speel. Foto: Getty Images
Die tuisspan het goeie rugby gespeel en sy sterk linkervleuel, Semisi Masirewa, het sommer twee keer agter die doellyn gekuier.
Die Sunwolves het egter lelik uitgesak in die tweede helfte.
Hurricanes 29 (10): Drieë: TJ Perenara, Ben Lam, Chase Tiatia, Wes Goosen. Doelskoppe: Fletcher Smith (3). Strafdoel: Smith (1).